KOMISIJOS SRENDIMAS
2005 m. kovo 23 d.
nustatantis ekologinius kriterijus, taikomus suteikiant Bendrijos ekologinį ženklą universaliems ir sanitarinės įrangos valikliams
(pranešta dokumentu Nr. C(2005) 1028)
(tekstas svarbus EEE)
(2005/344/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrąją pastraipą,
pasitarusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, kurios galėtų svariai prisidėti prie pagrindinių aplinkos aspektų gerinimo.
(2)
Pagal Reglamentą (EB) Nr. 1980/2000 konkretūs ekologinio ženklo kriterijai parengti atsižvelgiant į Europos Sąjungos ekologinio ženklinimo valdybos pateiktus kriterijų metmenis, turi būti nustatyti pagal produktų grupes.
(3)
Reglamente taip pat numatoma, kad kriterijai, taikomi skiriant ekologinius ženklus, bei su tokiais kriterijais susiję įvertinimo ir tikrinimo reikalavimai turi būti peržiūrimi tinkamu laiku iki baigs galioti kiekvienai gaminių grupei nustatyti kriterijai.
(4)
Siekiant atsižvelgti į mokslo pažangą ir rinkos plėtrą, reikėtų peržiūrėti ekologinius kriterijus, apibrėžtus 2001 m. birželio 27 d. Komisijos sprendime 2001/523/EB, nustatančiame ekologinius kriterijus, taikomus suteikiant universaliems ir sanitarinės įrangos valikliams ekologinius ženklus (2).
(5)
Be to, norint apibrėžti, kad įprastam langų valymui skirti valymo produktai turi būti laikomi universaliais valikliais, bet ne konkretiems valymo tikslams skirtais produktais, būtina pakeisti tame sprendime pateiktą produktų grupės apibrėžtį.
(6)
Todėl aiškumo dėlei Sprendimas 2001/523/EB turėtų būti pakeistas.
(7)
Peržiūrėti ekologiniai kriterijai turėtų galioti ketverius metus.
(8)
Tikslinga numatyti tam tikrą pereinamąjį laikotarpį, kuri būtų ne ilgesnis nei 12 mėnesių, kad gamintojams, kurių gaminiams ekologinis ženklas buvo suteiktas iki pranešimo apie šį sprendimą datos arba kurie yra pateikę paraišką dėl tokio ženklo suteikimo iki tos datos, būtų galima skirti pakankamai laiko priderinti savo gaminius prie naujų kriterijų reikalavimų.
(9)
Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Universalių ir sanitarinės įrangos valiklių produktų grupę sudaro šie du pogrupiai:
a)
universalūs valikliai, kuriems priskiriami plovimo produktai, skirti įprastam grindų, sienų, lubų, langų ir kitų nejudamųjų paviršių valymui, ir kurie prieš naudojimą yra ištirpinami arba skiedžiami vandeniu. Vandens kiekis universaliuose valikliuose turi būti ≤ 90 % (m/m);
b)
langų valikliai, kuriems priskiriami visi universalūs valikliai, skirti įprastam langų valymui, ir kurie prieš naudojimą yra skiedžiami arba neskiedžiami vandeniu. Vandens kiekis visuose langų valikliuose turi būti ≤ 95 % (m/m);
c)
sanitarinės įrangos valikliai, kuriems priskiriami plovimo produktai, skirti įprastam, įskaitant šveitimą, nešvarumų ir (arba) nuosėdų šalinimui nuo sanitarinės įrangos, pvz., nuo skalbyklų patalpų, vonių kambarių, dušo kabinų, tualetų ir virtuvių įrangos. Vandens kiekis visuose sanitarinės įrangos valikliuose turi būti ≤ 90 % (m/m).
Į pirmos pastraipos c punkte apibrėžtą pogrupį neįtraukiami šie produktai:
a)
produktai, kurie automatiškai naudojami plaunant unitazą srove, pvz., savaiminio dozavimo produktai, įskaitant tualetų blokus;
b)
produktai, skirti klozeto bakeliui;
c)
produktai, kurių valomasis veikimas apsiriboja kalcio karbonato (nuovirų) šalinimu;
d)
dezinfekavimo priemonės.
Į produktų grupę neturi būti įtraukiami specifinės paskirties valymo produktai, pvz., orkaičių valikliai, grindų valikliai, blizginimo priemonės, kanalizacijos valikliai ir pan.
Produktų grupę sudaro buitiniam ir profesiniam naudojimui skirti produktai.
2 straipsnis
Siekiant gauti Bendrijos ekologinį ženklą universaliems ir sanitarinės įrangos valikliams pagal Reglamentą (EB) Nr. 1980/2000, valiklis turi priklausyti universalių ir sanitarinės įrangos valiklių produktų grupei ir turi atitikti šio sprendimo priede išdėstytus ekologinius kriterijus.
3 straipsnis
Ekologiniai kriterijai ir atitinkami įvertinimo bei tikrinimo reikalavimai, nustatyti universalių ir sanitarinės įrangos valiklių produktų grupei, galioja iki 2008 m. gruodžio 31 d.
4 straipsnis
Administravimo tikslais universalių ir sanitarinės įrangos valiklių produktų grupei priskiriamas kodas 020.
5 straipsnis
Sprendimas 2001/523/EB panaikinamas.
6 straipsnis
Ekologiniai ženklai, prieš šio sprendimo paskelbimą išduoti produktams, kurie patenka į universalių ir sanitarinės įrangos valiklių produktų grupę, gali būti toliau naudojami iki 2006 m. kovo 31 d.
Jei paraiškos gauti ekologinį ženklą produktams, kurie patenka į universalių ir sanitarinės įrangos valiklių produktų grupę, yra pateiktos iki šio sprendimo paskelbimo datos, ekologinis ženklas tiems produktams gali būti išduotas pagal Sprendime 2001/523/EB nustatytas sąlygas. Tokiais atvejais ekologinis ženklas gali būti naudojamas iki 2006 m. kovo 31 d.
7 straipsnis
Šis sprendimas skirtas valstybėms narėms.
Priimta Briuselyje, 2005 m.kovo 23 d.